Rozhodnutie Komisie
zo 6. júla 2000,
ktorým sa mení a dopĺňa rozhodnutie 97/365/ES o zostavení dočasného zoznamu zariadení tretích krajín, z ktorých členské štáty povoľujú dovoz výrobkov pripravených z mäsa hovädzieho dobytka, ošípaných, koňovitých a oviec a kôz
(oznámené pod číslom dokumentu C(2000) 1844)
(Text s významom pre EHP)
(2000/429/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach, za ktorých sa zostavujú na prechodnú dobu dočasné zoznamy zariadení tretích krajín, z ktorých sú členské štáty oprávnené dovážať určité produkty živočíšneho pôvodu, produkty rybného hospodárstva alebo živé lastúrniky [1], v znení rozhodnutia 98/603/ES [2], najmä na jeho článok 2 ods. 1,
keďže:
(1) Rozhodnutím Komisie 97/222/ES [3], je zostavený zoznam tretích krajín, z ktorých členské štáty povoľujú dovoz mäsových výrobkov.
(2) Pre krajiny na uvedenom zozname boli zdravotné a veterinárne požiadavky pre dovoz mäsových výrobkov stanovené v rozhodnutí Komisie 97/221/ES [4].
(3) Dočasné zoznamy zariadení tretích krajín, z ktorých členské štáty povoľujú dovoz výrobkov pripravených z mäsa hovädzieho dobytka, ošípaných, koňovitých a oviec a kôz boli zostavené rozhodnutím Komisie 97/365/ES [5].
(4) Komisia dostala od Slovenska zoznam zariadení so zárukou, že tieto plne vyhovujú príslušným zdravotným požiadavkám spoločenstva;
(5) Môže sa teda zostaviť dočasný zoznam zariadení vyrábajúcich výrobky z mäsa hovädzieho dobytka, ošípaných, koňovitých a oviec a kôz, pokiaľ ide o Slovensko;
(6) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Text prílohy k tomuto rozhodnutiu sa pridáva k prílohe k rozhodnutiu 97/365/EHS.
Článok 2
Toto rozhodnutie je adresované členským štátom.
V Bruseli 6. júla 2000